作者:李從周
標題:風流子
內容:雙燕立虹梁。東風外、煙雨溼流光。望芳草雲連，怕經南浦，葡萄波漲，怎博西涼。空記省，淺妝眉暈斂，罥袖唾痕香。春滿綺羅，小鶯捎蝶，夜留絃索，麼鳳求凰。江湖飄零久，頻回首、無奈觸緒難忘。誰信溫柔牢落，翻墜愁鄉。仗玉箋銅爵，花間陶寫，寶釵金鏡，月底平章。十二主家樓苑，應念蕭郎。